Ντόναλντ Τραμπ

Ο **Ντόναλντ Τζον Τραμπ** (, Νέα Υόρκη, 14 Ιουνίου 1946) είναι Αμερικανός επιχειρηματίας, πολιτικός και από τον Ιανουάριο του 2025 ο 47ος πρόεδρος των Ηνωμένων Πολιτειών. Είναι μέλος του Ρεπουμπλικανικού Κόμματος και υπήρξε επίσης ο 45ος πρόεδρος των Ηνωμένων Πολιτειών από το 2017 έως το 2021.  

Πριν αναλάβει την προεδρία των ΗΠΑ, ήταν εκτελεστικός πρόεδρος και διευθύνων σύμβουλος της «The Trump Organization». Επίσης, είναι εργολάβος, κτηματομεσίτης και πρώην τηλεπαρουσιαστής και τηλεοπτικός παραγωγός, ενώ έχει γράψει 20 βιβλία. Είναι ο πλουσιότερος άνθρωπος που κατείχε την προεδρία στην ιστορία των ΗΠΑ.

Εξελέγη πρώτη φορά στο αξίωμα του προέδρου των Ηνωμένων Πολιτειών, μετά τις προεδρικές εκλογές του 2016, ως υποψήφιος του Ρεπουμπλικανικού Κόμματος, νικώντας την Δημοκρατική αντίπαλό του, Χίλαρι Κλίντον. Έγινε ο πρώτος πρόεδρος των Ηνωμένων Πολιτειών που δεν είχε κάποια πολιτική ή στρατιωτική εμπειρία. Στις προεδρικές εκλογές του 2020, ηττήθηκε από τον Δημοκρατικό αντίπαλό του και πρώην αντιπρόεδρο Τζο Μπάιντεν.

Μετά τη λήξη της πρώτης θητείας του, τον Ιανουάριο του 2021, ο Τραμπ παρέμεινε ενεργά αναμεμειγμένος στο Ρεπουμπλικανικό Κόμμα και συνέχισε να θεωρείται ο ντε φάκτο ηγέτης του. Τον Νοέμβριο του 2022, ανακοίνωσε την υποψηφιότητά του για το χρίσμα των Ρεπουμπλικάνων στις προεδρικές εκλογές του 2024. Το 2023, έγινε και ο πρώτος πρώην Αμερικανός πρόεδρος εναντίον του οποίου ασκήθηκε ποινική δίωξη, η οποία κατέληξε πρωτόδικα σε ομόφωνη καταδίκη για κακουργήματα, τον Μάιο του 2024.

Εξελέγη εκ νέου στο αξίωμα του προέδρου των ΗΠΑ, ως υποψήφιος του Ρεπουμπλικανικού Κόμματος, νικώντας την Δημοκρατική αντίπαλό του και αντιπρόεδρο των ΗΠΑ Κάμαλα Χάρις. Ύστερα από την ορκωμοσία του στις 20 Ιανουαρίου 2025, έγινε ο πρώτος πρόεδρος μετά τον Γκρόβερ Κλίβελαντ (1885–1889 και 1893–1897, αφού κέρδισε τις προεδρικές εκλογές του 1892) και ο δεύτερος στην ιστορία που κέρδισε δεύτερη μη διαδοχική θητεία.

Θεωρείται για διαφόρους λόγους αμφιλεγόμενη προσωπικότητα. Ύστερα από την ήττα του ενάντια στον Τζο Μπάιντεν στις προεδρικές εκλογές του 2020, αποπειράθηκε να αντιστρέψει τα αποτελέσματα, οδηγώντας στην επίθεση στο Αμερικανικό Καπιτώλιο τον Ιανουάριο του 2021. Έχει βρεθεί ένοχος για σεξουαλική κακοποίηση, επιχειρηματική απάτη, και παραποίηση επαγγελματικών εγγράφων, ενώ πολλές δηλώσεις του έχουν κατηγορηθεί ως σεξιστικές ή ρατσιστικές. Έχει προκαλέσει ανησυχία και κατακραυγή σε ορισμένες περιοχές του κόσμου, εκφράζοντας τα σχέδιά του να αποκτήσει την Γροιλανδία, τον Καναδά, την Διώρυγα του Παναμά, και την Λωρίδα της Γάζας. 

Έχει αναγνωριστεί ως άτομο που συνετέλεσε στην αύξηση της πολιτικής βίας στις ΗΠΑ. Επίσης, από το όνομά του προέρχεται και ο πολιτικός όρος, *[[Τραμπισμός]]*, που χρησιμοποιείται κατά κόρον.

## Βιογραφία
Ο Ντόναλντ Τραμπ, γεννήθηκε στις 14 Ιουνίου του 1946 στο Κουίνς της Νέας Υόρκης, όπου και μεγάλωσε. Φοίτησε στο γυμνάσιο και λύκειο της Στρατιωτικής Ακαδημίας της Νέας Υόρκης, όπου και αποφοίτησε το 1964.

Σπούδασε οικονομικά στο Πανεπιστήμιο Φόρνταμ της Νέας Υόρκης, και στην Σχολή Ουάρτον του Πανεπιστημίου της Πενσυλβάνιας, λαμβάνοντας πτυχίο (BS) το 1968.

Ανέλαβε την οικογενειακή του επιχείρηση το 1971 και τη μετονόμασε σε «The Trump Organization», ενώ ανέπτυξε τις επιχειρηματικές του δραστηριότητες με ίδρυση καζίνων, ξενοδοχείων και γηπέδων γκολφ.

Στις 8 Νοεμβρίου 2016 κέρδισε τις προεδρικές Εκλογές του 2016, αφού πρώτα κατάφερε να λάβει την υποψηφιότητα από το κόμμα των Ρεπουμπλικάνων ανάμεσα σε 16 υποψηφίους. Στην τελική φάση των εκλογών νίκησε την αντίπαλο του Χίλαρι Κλίντον του Δημοκρατικού Κόμματος. Πολιτικοί σχολιαστές, έχουν περιγράψει τις θέσεις του ως λαϊκιστικές, προστατευτικές και εθνικιστικές. Τόσο η νίκη του, αλλά και η εφαρμογή μίας σειράς πολιτικών μετά την εκλογή του, οδήγησαν σε έντονες διαμαρτυρίες και διαδηλώσεις σε όλη τη χώρα. Επίσης, τον Ιανουάριο του 2017, με προεδρικό του διάταγμα εφαρμόστηκε απαγόρευση εισόδου στις ΗΠΑ σε μουσουλμάνους.

Από το 2017, ύστερα από την απόφαση απόλυσης του διευθυντή του FBI, Τζέιμς Kόμει, διερευνάται από τη δικαιοσύνη η πιθανή συνεργασία της προεκλογικής καμπάνιας του Τραμπ με τη Ρωσική κυβέρνηση, καθώς και αν αυτή σχετίζεται με παρέμβαση της ρωσικής πλευράς στις εκλογές του 2016.

Στις 7 Νοεμβρίου 2020 ανακοινώθηκε ότι έχασε τις προεδρικές εκλογές του 2020 και πρόεδρος των ΗΠΑ ανακηρύχθηκε ο αντίπαλός του Τζο Μπάιντεν, ο οποίος πιστοποιήθηκε από το Εκλεκτορικό Κολλέγιο στις 14 Δεκεμβρίου 2020 και από το Κογκρέσο στις 6 Ιανουαρίου 2021.

Το αποτέλεσμα αυτό, αμφισβήτησε έντονα ο Ντόναλντ Τραμπ, ο οποίος προσέφυγε στη δικαιοσύνη για να ανακηρυχθεί νικητής των εκλογών, κάτι το οποίο απορρίφθηκε από τοπικά, πολιτειακά, ομοσπονδιακά δικαστήρια, καθώς και από το Ανώτατο Δικαστήριο των ΗΠΑ, τα οποία χαρακτήρισαν ψευδείς τους ισχυρισμούς του Τραμπ περί νοθευμένου αποτελέσματος.

Φέρεται σύμφωνα με ηχογραφημένη συνομιλία του που δημοσίευσε η Washington Post ότι προσπάθησε να αλλοιώσει το αποτέλεσμα των επαναληπτικών εκλογών στην Τζόρτζια προκειμένου να αποδείξει την αμφισβήτηση των εκλογικών αποτελεσμάτων του 2020. Το τηλεφώνημα ήταν μεταξύ του Τραμπ και του Ρεπουμπλικανού γενικού γραμματέα της πολιτείας της Τζόρτζια Μπραντ Ραφερνσπέργκερ. Ο Τραμπ αναφέρει μεταξύ άλλων: «Επομένως, κοίτα. Το μόνο που θέλω είναι αυτό. Θέλω απλά να βρω 11.780 ψήφους, που είναι μία περισσότεροι απ’ όσες έχουμε. Διότι, κερδίσαμε την πολιτεία». Ο γραμματέας απαντά μεταξύ άλλων πως απορρίπτει τους ισχυρισμούς του Τραμπ περί νοθείας και ότι βασίζεται σε θεωρίες συνωμοσίας, σχετικά με το τι αποτελεί μια δίκαιη και σωστή εκλογική διαδικασία.

Κατηγορείται για υποκίνηση βίας σχετικά με την εισβολή οπαδών του στο Καπιτώλιο, στις 6 Ιανουαρίου του 2021, μετά από ομιλία του έξω από το Λευκό Οίκο, στην οποία προέτρεψε τους παρευρισκόμενους μετά το τέλος να κινηθούν προς το Καπιτώλιο. Προηγουμένως, είχε εκ νέου αμφισβητήσει το αποτέλεσμα των Αμερικανικών Προεδρικών εκλογών του 2020. Οι κατηγορίες αυτές προέρχονται τόσο από Ρεπουμπλικανούς, όσο και από Δημοκρατικούς. Για τους παραπάνω λόγους, τόσο το Twitter όσο και το Facebook, καθώς και άλλα μέσα κοινωνικής δικτύωσης αποφάσισαν το μόνιμο "πάγωμα" των λογαριασμών του. Τελικά το προφίλ του στο X επανήλθε, μετά την αγορά της πλατφόρμας από τον Ίλον Μασκ, καθώς επίσης και στο Facebook.

## Προσωπική ζωή
μικρογραφία|Επίσημο πορτρέτο, 2017
Ο Ντόναλντ Τραμπ είναι ο τέταρτος από τα πέντε παιδιά του Φρεντ Τραμπ και της Μέρι Ανν Μακ Λεόντ-Τραμπ. Τα αδέρφια του είναι η Μαριάν, ο Φρέντερικ Τζ., η Ελίζαμπεθ και ο Ρόμπερτ Τραμπ. Ο μεγαλύτερος αδερφός του, ο Φρέντερικ Τζ. πέθανε το 1981 από αλκοολισμό, παρά τις προσπάθειες του Ντόναλντ να τον αποτρέψει. Ο ίδιος πάντως, όπως έχει δηλώσει, δεν πίνει. Ο μικρότερος αδερφός του απεβίωσε στις 15 Αυγούστου του 2020.
 
Η καταγωγή του Ντόναλντ είναι μισή Γερμανική και μισή Σκωτσέζικη. Ο πατέρας του γεννήθηκε στο Μπρονξ της Νέας Υόρκης, από Γερμανούς γονείς και ήταν μεσίτης. Η μητέρα του ήταν επίσης μετανάστρια από την περιοχή Τονγκ της Σκωτίας. Οι δυο τους παντρεύτηκαν το 1936 και μετακόμισαν στο Κουίνς για να κάνουν την οικογένεια τους.

Ο θείος του, Τζον Τζορτζ Τραμπ, ήταν καθηγητής στο Τεχνολογικό Ινστιτούτο Μασαχουσέτης από το 1936 έως και το 1973 και είχε βοηθήσει στην έρευνα των ακτίνων Χ, ενώ το 1943 ερευνήθηκε από το FBI για τα έγγραφα του Νίκολα Τέσλα. Ο παππούς του Ντόναλντ Τραμπ, Φρέντερικ Τραμπ, είχε γίνει γνωστός για την επιχειρηματικότητα του, ιδιαίτερα στην Ουάσινγκτον.

Η θρησκευτική συνείδηση των παλαιότερων προσώπων της οικογένειας Τραμπ ήταν Λουθηρανική, αλλά οι γονείς του είχαν ασπαστεί τον Πρεσβυτεριανισμό.

Σύμφωνα με τη ψυχολόγο Μαίρη Τραμπ, η οποία είναι η μόνη ανιψιά του Ντόναλντ Τραμπ, ο ίδιος έχει ανατραφεί από τον αυστηρό πατέρα του, Φρεντ Τραμπ, με τέτοιο τρόπο, ώστε να πιστεύει πως η δημόσια εκδήλωση συναισθημάτων και η ενσυναίσθηση αποτελούν ένδειξη αδυναμίας και για αυτό τις αποφεύγει ρητώς. Ωστόσο, στέλεχος της προεκλογικής του καμπάνιας απέστειλε στην εφημερίδα "*The New York Times*", αποκόμματα εφημερίδων που αναφέρονταν σε ενέργειες που αποδεικνύουν το αντίθετο, βοηθώντας ασθενείς, επιβραβεύοντας γενναίες πράξεις ή ενισχύοντας χρηματικά ανθρώπους που αντιμετώπιζαν οικονομικά προβλήματα.

thumb|left|Ο Ντόναλντ Τραμπ είναι απόφοιτος της Στρατιωτικής Ακαδημίας στην Νέα Υόρκη. Εδώ στην ηλικία των 18.

Είναι απόφοιτος Οικονομικών από το Πανεπιστήμιο της Πενσυλβάνιας το 1968. Από το 1971 διευθύνει μαζί με τρία από τα πέντε παιδιά του, τον κληρονομημένο από τους γονείς του Οργανισμό Τραμπ, μια μεγάλη μεσιτική εταιρεία που έχει επεκταθεί σε παγκόσμιο επίπεδο. Από το 2004 έως και το 2015 ήταν ο τηλεπαρουσιαστής της δικής του εκπομπής, *The Apprentice,* ενώ το περιοδικό *[[Forbes]]* το 2016, τον κατέταξε στην 156η θέση στους 400 πλουσιότερους των ΗΠΑ και στην 324η θέση παγκοσμίως, με συνολική περιουσία στα 4,5 δις δολάρια.

### Οικογενειακή κατάσταση
Ο Τραμπ έχει παντρευτεί τρεις φορές. Ο πρώτος γάμος έγινε με την επιχειρηματία και πρώην μοντέλο Ιβάνα Ζελνίσκοβα το 1977, από τον οποίο απέκτησαν τρία παιδιά, την Ιβάνκα, τον Έρικ και τον Ντόναλντ Τζούνιορ. Το ζευγάρι χώρισε το 1992. Από το 1993 ήταν παντρεμένος με την Αμερικανίδα ηθοποιό Μάρλα Μαπλς και απέκτησαν μια κόρη, την Τίφανι Τραμπ, πριν χωρίσουν το 1999. Από το 2005 είναι παντρεμένος με το μοντέλο Μελάνια Τραμπ. Το 2006 απέκτησαν τον γιο τους, Μπάρρον Τραμπ.
  
### Εκπαίδευση
Ο Τραμπ παρακολουθούσε αρχικά τα μαθήματα στο κολέγιο *Κιου-Φόρεστ* μέχρι την ηλικία των 13, όπου εισήλθε στην Στρατιωτική Ακαδημία της Νέας Υόρκης, φτάνοντας μέχρι τον βαθμό του Λοχαγού. Έπειτα, συνέχισε τις σπουδές του στο Πανεπιστήμιο Φόρντχαμ για δυο έτη και κατόπιν μετακόμισε για να συνεχίσει στην Πενσυλβάνια το 1967. Ενώ είχε εκπαιδευτεί σε παράρτημα του Αμερικάνικου Στρατού, δεν συμμετείχε στον Πόλεμο του Βιετνάμ έπειτα από ιατρικές εξετάσεις επειδή κρίθηκε ακατάλληλος λόγω οστεοφύτων. Πολλοί έχουν αμφισβητήσει την περίπτωση αυτή, καθώς πιστεύουν πως πρόκειται για εσκεμμένη αποφυγή.

thumb|right|Ο ουρανοξύστης του Τραμπ ''Trump Tower'', όπου και κατοικούσε πριν αναλάβει Πρόεδρος των ΗΠΑ το 2017.

## Επαγγελματική καριέρα
Η επαγγελματική του καριέρα ξεκίνησε το 1971, συνεργαζόμενος με τον πατέρα του στην οικογενειακή τους μεσιτική επιχείρηση. Μία από τις πιο σημαντικές τους δουλειές ήταν η ανακατασκευή των οικιακών συγκροτημάτων στην περιοχή Σγουίφτον, στο Οχάιο.

Αργότερα έγινε ο επικεφαλής της εταιρείας, μετονομάζοντάς την. Κατά το παρελθόν, μέσω της εταιρείας του, έχει κατηγορηθεί 1.400 φορές και έχει κινηθεί δικαστικά 1.900 φορές από εκείνη την εποχή μέχρι και σήμερα.

#### Η δραστηριότητά του στο Μανχάταν
Η πρώτη του δουλειά ως επικεφαλής ήταν το 1978, με την ανακατασκευή ενός ξενοδοχείου στο Μανχάταν και στοίχισε 70 εκατομμύρια δολάρια. Το ίδιο έτος ξεκίνησε να θεμελιώνει τον ουρανοξύστη Τραμπ, ο οποίος αποτελείται από 58 ορόφους και έχει ύψος 202 μέτρα. Η κατασκευή του ολοκληρώθηκε το 1983 και έγινε η έδρα του Οργανισμού του.

Επιπλέον, συμμετείχε στην ανανέωση ενός παγοδρομίου στο Σέντραλ Παρκ, που υπήρχε από το 1955. Η εξέλιξη του παγοδρομίου ήταν αρχικά προγραμματισμένη να ολοκληρωθεί μετά από 2,5 χρόνια και χρειάστηκε το ποσό των 2 εκατομμυρίων δολαρίων, αλλά τελικά δεν ολοκληρώθηκε τότε. Όταν ανέλαβε την δουλειά αυτή ο Ντόναλντ, την ολοκλήρωσε εντός τριών μηνών και στοίχισε μόνο 750.000 δολάρια.

Τέλος, άλλη μια από τις πιο σημαντικές του δουλειές ήταν η συμμετοχή του για την πλήρη ανακαίνιση ενός από τα πιο διάσημα ξενοδοχεία στο Μανχάταν, που κόστισε 400 εκατομμύρια. Υπεύθυνη για αυτήν τη δουλειά έγινε η πρώτη σύζυγος του, Ιβάνα Ζελνίσκοβα.

thumb|left|Το ιστορικό διαμέρισμα ''Mar-a-Largo'' είναι ένα από τα έργα που συνετέλεσε ο Τραμπ μέσω της επιχείρησης του.

#### Η δραστηριότητά του στην Φλόριντα
Ένα από τα έργα του είναι και η ανακαίνιση που έγινε το 1985, σε μια από τις ιστορικές τοποθεσίες της Φλόριντας, το *Mar-a-Largo* στο Παλμ Μπιτς, με συνολικό κόστος 8 εκατομμύρια δολάρια. Τέλος, άλλη μια εργασία του, είχε να κάνει σε οικιακό συγκρότημα επίσης στο Παλμ Μπιτς.

thumb|right|Το κτίριο ''Trump Plaza'' είναι κατασκευασμένο ώστε να υποδεχτεί τον κόσμο ως καζίνο αλλά και ως ξενοδοχείο.

#### Η δραστηριότητά του στην Ατλάντικ Σίτι (Νιου Τζέρσει)
Το 1982 ξεκίνησε η θεμελίωση του κτιρίου με την αρχική ονομασία *Harah's*, με έξοδα της Holiday Inn και ολοκληρώθηκε το 1984. Τα αποτελέσματα όμως δεν ήταν τα αναμενόμενα και έτσι υπήρξε έντονη διαφωνία μεταξύ του Οργανισμού και της Holiday Inn. Επίσης, το επόμενο έτος μέσω της εταιρείας Hilton Corporation ολοκληρώθηκε και άνοιξε ακόμη ένα καζίνο με επιπρόσθετες ξενοδοχειακές εγκαταστάσεις που κόστισε 320 εκατομμύρια δολάρια. Αυτή η κατασκευή ονομάστηκε *Trump Castle*. Τη διαχείριση της επιχείρησης ανέλαβε η σύζυγός του, Ιβάνα.

To 1990 άνοιξε το *Trump Taj Mahal,* το οποίο ήταν το πιο ακριβό κτίριο για την κατασκευή του, με κόστος 1,1 δισεκατομμύρια δολάρια. Στο επόμενο διάστημα λόγω κακής διαχείρισης το ποσό των 675 εκατ. δολαρίων σε ομόλογα, οδήγησε την επιχείρηση σε πιθανή χρεωκοπία εντάσσοντάς την στις διατάξεις του άρθρου 11. Το 1991 παραχώρησε το 50% της ιδιοκτησίας του στους κατόχους ομολόγων σε αντάλλαγμα την μείωση του επιτοκίου και την αύξηση χρονικού περιθωρίου για την αποπληρωμή του χρέους. Επίσης, πούλησε την αεροπορική του εταιρεία *Trump Shuttle* και το ιδιωτικό του σκάφος *Trump Princess*.

To 1996, η επιχείρηση αγοράστηκε εκ νέου από τον ίδιο και την ενσωμάτωσε στην εταιρεία ξενοδοχειακών μονάδων και εγκαταστάσεων καζίνο *Trump Entertainment Resorts*. Το 2004 χρεοκόπησε αρχικά με ένα υπέρογκο ποσό των 1,8 δισεκατομμυρίων δολαρίων και το 2009 με επιπλέον ποσό 550 εκατομμυρίων. Ο Ντόναλντ Τραμπ από εκείνη την περίοδο είναι μέτοχος όλων των ακινήτων ίδιας κατηγορίας με ποσοστό μονάχα 10%.

Στα μέσα της δεκαετίας του 1990 είχε αναπτυχθεί ένας ανταγωνισμός μεταξύ μιας επιχείρησης του ίδιου με αυτήν της "Foxwoods Casino", η οποία ήταν υπό την υπευθυνότητα Ινδιάνων. Ο Τραμπ είχε δηλώσει πως για τον ίδιο οι κάτοχοι του καζίνου δεν είναι πραγματικοί Ινδιάνοι παραπέμποντας έτσι σε ρατσιστικά σχόλια όμως βοήθησε την φυλή των Πίκουοτ για την αναγνώρισή τους από το κράτος των Η.Π.Α.

thumb|left|280px|Η συνολική επέκταση του ξενοδοχείου "Turnberry" είναι υπό την ιδιοκτησία του Ντόναλντ Τραμπ, με την εξαγορά του ακίνητου να κατέχεται από το 2014.

#### Η δραστηριότητά του στη Σκωτία
Η εταιρεία του Ντόναλντ Τραμπ κατέχει 18 γήπεδα γκολφ παγκοσμίως. Μέσω της Ομοσπονδιακής Επιτροπής Εκλογών τα ετήσια έσοδα που έλαβε το 2015 είχαν κυμανθεί στα 382 εκατομμύρια δολάρια.

Η δραστηριότητα του στο Άμπερντινσαϊρ της Σκωτίας, ξεκίνησε το 2006 αγοράζοντας γη και κατασκευάζοντας ένα γήπεδο γκολφ, όπου οι αντιδράσεις των τοπικών κατοίκων ήταν αρνητικές απέναντί του. Τον Δεκέμβριο του 2015 έκανε αίτηση για χρήση γης με την αιτιολογία κατασκευής αιολικού πάρκου, κάτι που απορρίφθηκε από πέντε Βρετανούς δικαστές. Το 2016 είχε δηλώσει πως θα έκανε προκήρυξη 6.000 θέσεων, αλλά τελικά προσλήφθηκαν μόνο 200 εργαζόμενοι.

Επιπλέον, είναι ο κάτοχος του κλασικού ακινήτου "Turnberry Hotel" από τον Απρίλιο του 2014.

### Λοιπές κατασκευές
thumb|right|250px|Ο ουρανοξύστης ''40 Wall Street'' ή ''The Trump Building''.

Ακολούθησαν πολλές κατασκευές και ανακαινίσεις κτιρίων και ουρανοξυστών που είναι γνωστές στις ΗΠΑ, όπως η αναπαλαίωση του νεοκλασικού ουρανοξύστη *40 Wall Street, το οποίο* έχει και ως δευτερεύουσα ονομασία το *The Trump Building*, το *Trump World Tower* ύψους 262 μέτρων που ξεκίνησε το 1999 και ολοκληρώθηκε το 2001, ξενοδοχειακούς ουρανοξύστες στο Σικάγο, την Χονολουλού, τον Παναμά, το Λας Βέγκας, το Ρίο ντε Τζανέιρο, και στις πόλεις του Καναδά: Τορόντο και Βανκούβερ.

## Ονομασία
Λόγω της συνεισφοράς του, κυρίως στην Αμερική, το όνομα *Trump* έχει γίνει αρκετά γνωστό και συνοδεύεται σε κάθε κατασκευή που είτε ολοκληρώνει ο ίδιος, είτε λόγω της δημοφιλίας του παγκοσμίως.

## Ψυχαγωγία
[thumb|left|Ένα από τα αστέρια που είναι τοποθετημένα στη [Λεωφόρος της Δόξας στο Χόλυγουντ|Λεωφόρο της Δόξας στο Χόλυγουντ, είναι και του Τραμπ.]]

#### Τηλεόραση
Η καριέρα του ως τηλεπαρουσιαστής ξεκίνησε το 2004, μέσω του τηλεοπτικού παιχνιδιού *[[The Apprentice]]* με τον νικητή να κερδίζει μια πρόσληψη σε μία από τις επιχειρήσεις του Ντόναλντ Τραμπ και να κατέχει μια υψηλή εργασιακή θέση. Σε κάθε επεισόδιο το κανάλι *NBC* πλήρωνε εξ αρχής 50.000 δολάρια τον ίδιο, ακολουθώντας την επόμενη σεζόν με μια πληρωμή του εκάστοτε επεισοδίου που έφτανε το ένα εκατομμύριο. Σύμφωνα με τον μάνατζερ του Ντόναλντ Τραμπ, τον Ιούλιο του 2015 η NBC Universal έδωσε 213.606.575 εκατομμύρια δολάρια για 14 σεζόν. Ο Τραμπ σταμάτησε να παρουσιάζει το παιχνίδι το 2015, λόγω της αδυναμίας του ίδιου καθώς είχε δηλώσει υποψήφιος για τις Προεδρικές εκλογές. Η 15η σεζόν ξεκίνησε εν τέλει στις 2 Ιανουαρίου 2017 με παρουσιάσεις διάσημων προσωπικοτήτων όπως της Τζέσικα Άλμπα και του Άρνολντ Σβαρτσενέγκερ. Η μοναδική εμφάνιση του ίδιου στην 15η σεζόν έγινε υπό τον τίτλο *Εδώ θα με αποκαλείς «Κυβερνήτη»*.

Λόγω της συνεισφοράς του στην τηλεόραση βραβεύτηκε με αστέρι στην Λεωφόρο του Λος Άντζελες το 2007, στον τομέα της τηλεόρασης. Τον Οκτώβριο του 2016 το αστέρι υπέστη βανδαλισμό, αλλά έχει επισκευαστεί. Επίσης, έχει συμμετάσχει και σε 10 τηλεοπτικές σειρές.

#### Κινηματογράφος
Στον χώρο του κινηματογράφου πρωτοεμφανίστηκε το 1989 όπου και κέρδισε το χρυσό βατόμουρο για την ερμηνεία του χειρότερου δευτερεύοντος ρόλου. Επιπλέον, εμφανίστηκε στην ταινία *[[Μόνος στο Σπίτι 2: Χαμένος στη Νέα Υόρκη]]* το 1992, στην ταινία *[[Zoolander]]* το 2001 και τέλος στο *[[Wall Street 2]]* το 2010.

#### Μουσική
Γενικότερα, πολλοί καλλιτέχνες έχουν ως σημείο αναφοράς το επίθετο του Ντόναλντ Τραμπ σε είδη μουσικής όπως το ραπ, η ποπ και η ροκ. Αιτίες που φαίνονται από τους στίχους των τραγουδιών είναι η ποιότητα ζωής που έχει ο ίδιος, η προσπάθεια του να γίνει Πρόεδρος ενώ μετά την νίκη του αυτό αναπτύχθηκε σε επόμενα τραγούδια.

#### Επαγγελματική πάλη
Ο Ντόναλντ Τραμπ είναι οπαδός της επαγγελματικής πάλης WWE και φίλος του Βινς Μακμάν. Για πρώτη φορά υποδέχτηκε το κοινό της WrestleMania IV και V τα έτη 1988 - 1989 σε δικό τους ακίνητο, συνεχίζοντας ωστόσο τις εμφανίσεις του στην WrestleMania VII και WrestleMania XX.

Πρωταγωνιστικό ρόλο έπαιξε για πρώτη φορά στην WrestleMania 23, σε έναν από τους πιο σημαντικούς αγώνες της βραδιάς, που ονομάστηκε *Ο αγώνας των δισεκατομμυριούχων*. Ο Τραμπ δεν αγωνίστηκε, κάτι που ακολούθησε και ο Μακμάν, όμως επέλεξαν συγκεκριμένους παλαιστές για λυθούν οι παρεξηγήσεις τους. Πρόκειται για τους Μπόμπι Λάσλει και Ουμάγκα αντίστοιχα. Διαιτητής του αγώνα καθορίστηκε (σεναριακά πάντα) ο "Στόουν Κόλντ" Στηβ Ώστιν.

Άλλη μια παρουσία του, πραγματοποιήθηκε στις 15 Ιουνίου του 2009 με τον Μακμάν να πουλάει ένα από τα νυχτερινά σόου επαγγελματικής πάλης στον ίδιο. Μία γενναιόδωρη κίνηση που έπραξε ο Τραμπ ήταν η επιστροφή χρημάτων που δόθηκαν από τους παρευρισκόμενους εκείνη την νύχτα. Ο Μακμάν, για "οικονομικούς λόγους" αγόρασε ξανά το σόου την επόμενη εβδομάδα, σε τιμή διπλάσια από ότι το έδωσε ο ίδιος στον Τραμπ.

Το 2013 εντάσσεται στο WWE Hall of Fame, ένας ετήσιος θεσμός που γίνεται πριν από το μεγαλύτερο σόου της διοργάνωσης, WrestleMania, λόγω ευθυμίας, τιμής και πολλών επιτυχιών που κατάφεραν συγκεκριμένοι παλαιστές και ισχυρές προσωπικότητες.

thumb|260px|alt=Video of Donald Trump discussing the accusations in October 2016|Δηλώσεις Τραμπ για την αμφισβήτηση προσωπικών σεξουαλικών παρενοχλήσεων.

## Κατηγορίες για σεξουαλικές παρενοχλήσεις
Από τη δεκαετία του 1980, ο Ντόναλντ Τραμπ έχει κατηγορηθεί για σεξουαλική παρενόχληση και επίθεση, καθώς και μη συναινετικές σεξουαλικές πράξεις, από τουλάχιστον 15 γυναίκες. Τρεις περιπτώσεις οδηγήθηκαν στα δικαστήρια, με την πρώην σύζυγο του Ιβάνα Τραμπ να τον κατηγορεί για βιασμό το 1989 κατά τη διάρκεια των διαδικασιών για το διαζύγιο τους, αλλά αργότερα απέσυρε τη κατηγορία.

Επίσης, η Τζιλ Χαρθ του έκανε μήνυση το 1997 για σεξουαλική παρενόχληση, αλλά η απόφαση κρίθηκε εκτός δικαστηρίων.

Έντονη ήταν η αντίδραση της κοινής γνώμης όταν λίγο πριν τις Προεδρικές εκλογές τον Οκτώβριο του 2016, διέρρευσε ηχητικό ντοκουμέντο όπου ο Τραμπ περηφανευόταν το πόσο εύκολο είναι να κάνει ό,τι σεξουαλικές πράξεις επιθυμεί με γυναίκες λόγω της οικονομικής του δυνατότητας και γενικότερης επιρροής. Συγκεκριμένα, στο ηχητικό καταγράφηκε να λέει ότι «απλά αρχίζω να τις φιλάω, δεν χρειάζεται καν να περιμένω, και μετά τις αρπάζω από το αιδ...ο». Ο ίδιος αργότερα απολογήθηκε για τις πράξεις του, ενώ κατηγορήθηκε για «συμπεριφορά αποδυτηρίων».

Το 2023, βρέθηκε ένοχος για σεξουαλική κακοποίηση της Ε. Τζιν Κάρολ, την οποία και αναγκάστηκε να αποζημιώσει με το ποσό των 5 εκατομμυρίων δολλαρίων.

## Πολιτική
[thumb|right|300px|Ο Ντόναλντ Τραμπ συναντάει τον [Ρόναλντ Ρήγκαν, στις 11 Μαρτίου 1987.]]

Οι πρώτες προσπάθειες του Τραμπ ξεκίνησαν με την προσπάθεια του να θέσει υποψηφιότητα ως Πρόεδρος των ΗΠΑ από το 1988, ενώ συνέχισε την προσπάθεια στα έτη 2004 και 2012.

Το 1999 ήταν υποψήφιος για το χρίσμα του Ρεπουμπλικανικού κόμματος καταφέρνοντας να προκριθεί στις προκριματικές στην Καλιφόρνια και το Μίσιγκαν. Ωστόσο, το χρίσμα του κόμματος πήρε ο Τζορτζ Μπους.

Το 2006 και το 2014, έδειξε ενδιαφέρον για τη θέση του κυβερνήτη της Νέας Υόρκης.

thumb|left|Ο Ντόναλντ Τραμπ σε ομιλία του, το 2011.

### Από το 2009 έως και το 2015
Ασχολήθηκε με το θέμα της κρίσης των Αμερικανικών αυτοκινητοβιομηχανιών και κυρίως με την οικονομική κρίση της General Motors που κινδύνευε με πτώχευση, αναφέροντας πως *αντί να ζητάει λεφτά, θα μπορούσε να καταλήξει σε μια συμφωνία*, εννοώντας για εξαγορά μετοχών που κατά το παρελθόν προσπάθησε το 2005.

Το 2012 ενεπλάκη με το κόμμα των Ρεπουμπλικανών για να εισέλθει ως υποψήφιος Πρόεδρος των ΗΠΑ. Ο Τραμπ, μέχρι ένα χρονικό διάστημα είχε κεντρίσει το ενδιαφέρον πολλών, αφού μετά τις δημόσιες αμφισβητήσεις για την καταγωγή του Μπαράκ Ομπάμα είχε φτάσει σε ένα σημείο να ξεπεράσει και τον Μιτ Ρόμνεϊ, πρώην κυβερνήτη της Μασαχουσέτης. Πάνω σε αυτό το «αδύνατο σημείο» του πρώην Προέδρου, στάλθηκαν ερευνητές για να μάθουν αν όντως υπάρχουν οικογενειακές ρίζες του, για να καταλήξουν πως δεν έχουν βρεθεί. Ωστόσο, ανακαλύφθηκε πως οι ρίζες του Μπαράκ Ομπάμα, είναι Κενυάτικες λόγω των πληροφοριών που συνέλεξαν για την καταγωγή της γιαγιάς του. Τον Σεπτέμβριο του 2016, παραδέχτηκε πως οι ρίζες του Ομπάμα είναι όντως Αμερικάνικες, αναφέροντας πως η φήμη αυτή προήλθε από τη Χίλαρι Κλίντον.

Κατά την προσπάθεια του για το επιτυχές αποτέλεσμα της θέσης του Κυβερνήτη της Νέας Υόρκης, κατηγορούσε τον Άντριου Κουόμο για αδυναμία διακυβέρνησης σε μια περιοχή που υποφέρει από υψηλή φορολογία. Μετά από δημοσκόπηση, ο Κουόμο υπερίσχυσε του Τραμπ κατά 37 μονάδες.

Έχοντας ως αντίπαλο τον Τεντ Κρουζ για την υποψηφιότητα των Ρεπουμπλικανών, ο Τραμπ κέρδισε με ποσοστό 44,9% έναντι του 25,1%. Ο Ντόναλντ Τραμπ όντας επικεφαλής των Ρεπουμπλικανών στις Προεδρικές εκλογές, κέρδισε στις 8 Νοέμβριου 2016 τη Χίλαρι Κλίντον λόγω περισσότερων εκλεκτόρων, αν και είχε 2,3% λιγότερες ψήφους. Έτσι, έγινε ο πλουσιότερος Πρόεδρος στην εθνική ιστορία της χώρας.

## Πρώτη προεδρία (2017-2021)
[thumb|right|Ο Τραμπ στις 31 Αυγούστου 2016, μαζί με τον Αντιπρόεδρο, [Μάικ Πενς.]]

Ο Ντόναλντ Τραμπ ορκίστηκε στις 20 Ιανουαρίου 2017. Ο κύριος στόχος που έχει θέσει από την αρχή της προεδρίας ήταν να αλλάξει τα πολιτικά δεδομένα της χώρας του, δίνοντας περισσότερη έμφαση σε κοινωνικοπολιτικά και οικονομικά θέματα. Την ορκωμοσία ακολούθησαν την επόμενη ημέρα πολλές διαδηλώσεις και στις ΗΠΑ και σε πόλεις σε όλο τον κόσμο, όπως στο Σίδνεϊ, το Λονδίνο και το Τόκιο. Διαδήλωση έγινε και στην Αθήνα, με συνθήματα κατά της ξενοφοβίας και του ρατσισμού. Πάνω από 650 πορείες γυναικών ήταν προγραμματισμένες σε όλο τον κόσμο κατά του ίδιου.

[μικρογραφία|289x289εσ|Ο Ντόναλντ Τραμπ, ορκιζόμενος ως [Πρόεδρος των Ηνωμένων Πολιτειών Αμερικής|Πρόεδρος των ΗΠΑ, στις 20 Ιανουαρίου 2017 στο Καπιτώλιο των ΗΠΑ.]]

Σε θέματα εξωτερικής πολιτικής προσπάθησε να υπάρξει συνεργασία με τη Μεγάλη Βρετανία και τη Ρωσία.

Είχε δηλώσει πως θέλει να ανοίξει νέες θέσεις εργασίας για να μπορέσει να τις δώσει προς στον Αμερικανικό λαό. Ένας από τους στόχους, στους οποίους είχε αναφερθεί κατά την προεκλογική περίοδο ήταν να αναπτύξει την πυρηνική εθνική άμυνα κατά του Ιράν και της Βόρειας Κορέας.

Άλλο ένα έργο στο οποίο είχε αναφερθεί είναι η κατασκευή τείχους στα σύνορα ΗΠΑ - Μεξικού. Είχε δηλώσει ότι οι δαπάνες για το έργο θα γίνονταν από το Μεξικό, κάτι που αρνήθηκε μετέπειτα η άλλη πλευρά.

Ο ίδιος έχει αναφέρει πολλές φορές πως κατήργησε το πρόγραμμα ασφάλισης και κοινωνικής περίθαλψης του Μπαράκ Ομπάμα (Obamacare) αναφέροντας πως ήταν «καταστροφικό και σπάταλο». Μία από τις πρώτες πράξεις της προεδρίας του ήταν να υπογράψει διάταγμα που άνοιγε τον δρόμο για την κατάργηση του Obamacare.

[thumb|right|300px|Ο Τραμπ επιδεικνύει το εξώφυλλο της ''[The Washington Post|Washington Post* που αναφέρει την αθώωσή του.]]

=== Μομφή και πρόταση για καθαίρεση ===
==== Πρώτη μομφή ====
Στις 18 Δεκεμβρίου 2019, η [[Βουλή των Αντιπροσώπων (ΗΠΑ)|Βουλή των Αντιπροσώπων]] αποφάσισε κατά πλειοψηφία την καθαίρεση του Τραμπ και την παραπομπή του στη [[Γερουσία των Ηνωμένων Πολιτειών|Γερουσία]], κατηγορώντας τον για κατάχρηση εξουσίας, επειδή πίεσε την [[Ουκρανία]] να διενεργήσει έρευνα σε βάρος πολιτικού του αντιπάλου.

Η Γερουσία, αθώωσε πλήρως τον Ντόναλντ Τραμπ, απαλλάσοντάς τον και από τις δύο κατηγορίες (κατάχρηση εξουσίας και παρακώλυση του [[Κογκρέσο των Ηνωμένων Πολιτειών|Κογκρέσου]]). Αίσθηση προκάλεσε η επιλογή του γερουσιαστή [[Μιτ Ρόμνεϊ]], ο οποίος για πρώτη φορά στην ιστορία των Ηνωμένων Πολιτειών ψήφισε κατά του προέδρου που έχει εκλεγεί με το κόμμα του. Ο Ρόμνεϊ δήλωσε ότι κρίνει ένοχο τον Ντόναλντ Τραμπ για την κατηγορία της κατάχρησης εξουσίας.

==== Δεύτερη μομφή ====
Ύστερα από την [[Διαδηλώσεις και εισβολή στο Αμερικανικό Καπιτώλιο (2021)|εισβολή οπαδών του Προέδρου Ντόναλντ Τραμπ]] στο [[Καπιτώλιο των Ηνωμένων Πολιτειών|Καπιτώλιο των ΗΠΑ]] στις 6 Ιανουαρίου 2021, την ώρα που συνερχόταν το Κογκρέσο με τον [[Αντιπρόεδρος των ΗΠΑ|Αντιπρόεδρο]] [[Μάικ Πενς]], η [[Πρόεδρος της Βουλής των Αντιπροσώπων των Ηνωμένων Πολιτειών|Πρόεδρος της Βουλής των Αντιπροσώπων]] [[Νάνσι Πελόζι]]<nowiki/>μαζί με όλους τους Βουλευτές του Δημοκρατικού κόμματος και δέκα βουλευτές του Ρεπουμπλικανικού κόμματος, υπέγραψαν αίτημα μομφής κατά του Ντόναλντ Τραμπ και παραπομπής του σε δίκη, καθώς και καθαίρεση, προς τη Γερουσία των ΗΠΑ, στις 13 Ιανουαρίου 2021. Έτσι, ο Τραμπ έγινε ο πρώτος Πρόεδρος ο οποίος παραπέμπεται δύο φορές για καθαίρεση από το αξίωμά του.

Στις 13 Φεβρουαρίου 2021, η Γερουσία, αποφάσισε με ψηφοφορία 57 υπέρ της καταδίκης και 43 κατά, με επτά Ρεπουμπλικανούς Γερουσιαστές να καταψηφίζουν τον Ντόναλντ Τραμπ ([[Μιτ Ρόμνεϊ]], [[Λίζα Μαρκόφσκι|Λιζα Μαρκόσφκι]], [[Μπεν Σας]], [[Σούζαν Κόλλινς]], [[Πατ Τούμεϊ]], [[Μπιλ Κάσιντι]] και [[Ρίτσαρντ Μπερ]]). Ωστόσο, δεν επιτεύχθηκε η πλειοψηφία των δύο τρίτων (67/100) για την καταδίκη, οπότε ο πρώην πρόεδρος Τραμπ, αθωώθηκε. Έτσι, ο Τραμπ έγινε ο πρώτος Πρόεδρος, ο οποίος αθωώνεται δύο φορές.

== Μεταξύ των προεδριών (2021-2025) ==
Μετά τη λήξη της προεδρικής θητείας του, στις 20 Ιανουαρίου 2021, ο Ντόναλντ Τραμπ επέλεξε να διαμένει μόνιμα στην ιδιόκτητη λέσχη του, στο [[Μαρ-α-Λάγκο]] του [[Παλμ Μπιτς]] της [[Φλόριντα]]. Εκεί βρίσκεται το επίσημο γραφείο του ως πρώην πρόεδρος των ΗΠΑ.

Τον Φεβρουάριο του 2021, ο Τραμπ ίδρυσε μια νέα εταιρεία υπηρεσιών κοινωνικής δικτύωσης και τεχνολογίας, με την ονομασία [[Trump Media & Technology Group]] (TMTG). Τον Φεβρουάριο του 2022, η TMTG, λάνσαρε την πλατφόρμα κοινωνικής δικτύωσης με την ονομασία [[Truth Social]].

Ο Τραμπ συνέχισε να είναι ενεργός πολιτικά και μάλιστα συνέχισε να θεωρείται ως ο *de facto'' ηγέτης του Ρεπουμπλικανικού Κόμματος. Στο διάστημα αυτό, είχε επικεντρωθεί κυρίως στην συμμετοχή σε ομιλίες, προεκλογικές συγκεντρώσεις και συγκέντρωση κεφαλαίων. Ιδιαίτερα κατά τις ενδιάμεσες εκλογές του 2022, ο Τραμπ διαδραμάτισε σημαντικό ρόλο, υποστηρίζοντας ενεργά πάνω από 250 υποψηφίους.

## Δεύτερη προεδρία (2025-σήμερα)

### Προεδρική εκστρατεία 2024
Λίγους μήνες μετά τις ενδιάμεσες εκλογές του 2022, ο Ντόναλντ Τραμπ στις 15 Νοεμβρίου 2022, ανακοίνωσε από την ιδιόκτητη λέσχη του, στο Μαρ-α-Λάγκο, Παλμ Μπιτς, Φλόριντα, επίσημα την υποψηφιότητά του για το προεδρικό χρίσμα του Ρεπουμπλικανικού Κόμματος για τις προεδρικές εκλογές του 2024.

Τον Μάρτιο του 2024, ο Τραμπ κατάφερε να εξασφαλίσει το χρίσμα των Ρεπουμπλικανών και ξεκίνησε την Προεδρική του εκστρατεία. Ήδη από την πρώτη στιγμή σχολιάστηκε έντονα από όλα τα μέσα ενημέρωσης ότι αν εκλεγεί ξανά Πρόεδρος των Ηνωμένων Πολιτειών, θα γίνει ο δεύτερος πρόεδρος στην ιστορία της χώρας που θα υπηρετήσει δύο μη συνεχόμενες θητείες, μετά τον Γκρόβερ Κλίβελαντ (1885–1889 και 1893–1897), και ότι ο τίτλος του σε τέτοια εξέλιξη και προεδρία θα είναι πιθανότατα «45ος και 47ος Πρόεδρος των Ηνωμένων Πολιτειών», όπως και έγινε τελικά.

### Εκλογική νίκη

Στις προεδρικές εκλογές στις 5 Νοεμβρίου 2024, ο Ντόναλντ Τραμπ κέρδισε την αντίπαλό του, Κάμαλα Χάρις (την τότε αντιπρόεδρο των ΗΠΑ), με ποσοστό 49,8% έναντι 48,3% της Χάρις. Έγινε έτσι ο δεύτερος Πρόεδρος των Ηνωμένων Πολιτειών, στην ιστορία της χώρας, που θα υπηρετήσει δύο μη συνεχόμενες θητείες, και ο πρώτος πρόεδρος μετά από 132 χρόνια, από τότε που ο Γκρόβερ Κλίβελαντ (1885–1889 και 1893–1897) κέρδισε τις προεδρικές εκλογές του 1892. Η ορκωμοσία του Τραμπ έγινε στις 20 Ιανουαρίου 2025 και ο τίτλος του είναι «45ος και 47ος Πρόεδρος των Ηνωμένων Πολιτειών».

### Εξωτερική πολιτική
Η Εξωτερική πολιτική που ακολουθά έχει χαρακτηριστεί ως ιμπεριαλιστική και επεκτατική. Έχει προωθήσει την διακοπή χρηματοδότησης και συνεργασίας με τον Παγκόσμιο Οργανισμό Υγείας τονίζοντας ανοιχτά την πρόθεση του οι Ηνωμένες Πολιτείες Αμερικής να εγκαταλείψουν τον οργανισμό. Σε συνεργασία με τον προηγούμενο πρόεδρο Τζο Μπάιντεν έχουν συντελέσει στη κατάπαυση του πυρός στη Λωρίδα της Γάζας.

## Απόπειρα δολοφονίας

Στις 13 Ιουλίου 2024, κατά τη διάρκεια προεκλογικής ομιλίας του στο Μπάτλερ της Πενσυλβάνιας, έγινε στόχος απόπειρας δολοφονίας, με την σφαίρα να περνά ξυστά από το κεφάλι του και τον ίδιο να τραυματίζεται στο αυτί. Η απόπειρα, καταδικάστηκε από το σύνολο του πολιτικού δυτικού κόσμου και από πολλούς ακόμη ηγέτες άλλων κυβερνήσεων.

## Προβλήματα με το νόμο
Το 2019 η δημοσιογράφος Ε. Τζιν Κάρολ κατηγόρησε τον Τραμπ ότι τη βίασε τη δεκαετία του 1990 και τον μήνυσε για δυσφήμιση λόγω της άρνησής του. Η Κάρολ τον μήνυσε ξανά το 2022 για βιαιοπραγία (battery) και περαιτέρω δυσφήμιση. Κρίθηκε υπεύθυνος για σεξουαλική κακοποίηση και δυσφήμιση, και διατάχθηκε να καταβάλει 5 εκατομμύρια δολάρια στη μία περίπτωση και 83,3 εκατομμύρια δολάρια στην άλλη. Τα ομοσπονδιακά εφετεία επικύρωσαν και τα δύο πορίσματα και τις αποζημιώσεις τον Δεκέμβριο του 2024 και τον Σεπτέμβριο του 2025, αντίστοιχα. Μέχρι τον Μάρτιο του 2026, ο Τραμπ συνεχίζει να αμφισβητεί τις αποφάσεις αυτές στο Ανώτατο Δικαστήριο των ΗΠΑ.

Το 2022, η Πολιτεία της Νέας Υόρκης κατέθεσε αστική αγωγή κατά του Τραμπ, κατηγορώντας τον ότι διόγκωνε την αξία του Οργανισμού Τραμπ για να αποκτήσει πλεονεκτήματα από δανειστές και τράπεζες. Κρίθηκε υπεύθυνος και διατάχθηκε να πληρώσει σχεδόν 355 εκατομμύρια δολάρια συν τόκους. Τον Αύγουστο του 2025, το εφετείο επικύρωσε την ευθύνη του και τις μη χρηματικές ποινές, αλλά ακύρωσε το χρηματικό πρόστιμο ως υπερβολικό.

Σε σχέση με τις προσπάθειες του Τραμπ να ανατρέψει τις εκλογές του 2020 και την εμπλοκή του στην επίθεση της 6ης Ιανουαρίου, τον Δεκέμβριο του 2022 η επιτροπή της Βουλής των ΗΠΑ συνέστησε την άσκηση ποινικής δίωξης εναντίον του για παρακώλυση επίσημης διαδικασίας, υποκίνηση ή παροχή βοήθειας σε εξέγερση και συνωμοσία για εξαπάτηση των Ηνωμένων Πολιτειών. Τον Αύγουστο του 2023, ένα σώμα ενόρκων στην Κομητεία Φούλτον, Τζόρτζια, του απήγγειλε 13 κατηγορίες, συμπεριλαμβανομένης της σύστασης εγκληματικής οργάνωσης, για τις προσπάθειές του να ανατρέψει το εκλογικό αποτέλεσμα στην πολιτεία. Η υπόθεση απορρίφθηκε τον Νοέμβριο του 2025, αφού ο νέος εισαγγελέας αρνήθηκε να συνεχίσει τη δίωξη.

Τον Ιανουάριο του 2022, η Εθνική Διεύθυνση Αρχείων και Τεκμηρίωσης ανέκτησε 15 κιβώτια εγγράφων που ο Τραμπ είχε μεταφέρει στο Μαρ-α-Λάγκο μετά την αποχώρησή του από τον Λευκό Οίκο, ορισμένα από τα οποία ήταν διαβαθμισμένα. Στην έρευνα του Υπουργείου Δικαιοσύνης που ακολούθησε, οι αρχές ανέκτησαν περισσότερα διαβαθμισμένα έγγραφα από τους δικηγόρους του. Στις 8 Αυγούστου 2022, πράκτορες του FBI ερεύνησαν το Μαρ-α-Λάγκο για παράνομα κατεχόμενα έγγραφα, συλλέγοντας 11 σειρές διαβαθμισμένων αρχείων, μερικά εκ των οποίων έφεραν την ένδειξη "άκρως απόρρητο". Ένα ομοσπονδιακό σώμα ενόρκων που συγκροτήθηκε από τον Ειδικό Σύμβουλο Τζακ Σμιθ απήγγειλε κατηγορίες στον Τραμπ τον Ιούνιο του 2023 για 31 κατηγορίες "σκόπιμης διακράτησης πληροφοριών εθνικής άμυνας" βάσει του Νόμου περί Κατασκοπείας. Τον Ιούλιο του 2024, η δικαστής Αϊλίν Κάνον απέρριψε την υπόθεση, κρίνοντας ότι ο διορισμός του Σμιθ ήταν αντισυνταγματικός. Μετά την επανεκλογή του, τόσο η υπόθεση παρακώλυσης των εκλογών του 2020 όσο και η υπόθεση των διαβαθμισμένων εγγράφων απορρίφθηκαν χωρίς προδίκασμα, λόγω της πολιτικής του Υπουργείου Δικαιοσύνης κατά της δίωξης εν ενεργεία προέδρων.

Τον Μάιο του 2024 ο Τραμπ καταδικάστηκε για 34 κακουργήματα σχετικά με την πλαστογραφία επιχειρηματικών αρχείων. Η υπόθεση προέκυψε από στοιχεία ότι κατέγραψε τις πληρωμές του Μάικλ Κοέν προς την ηθοποιό ταινιών ενηλίκων Στόρμι Ντάνιελς ως επιχειρηματικά έξοδα, για να συγκαλύψει την υποτιθέμενη σχέση του μαζί της κατά τη διάρκεια των εκλογών του 2016. Στις 10 Ιανουαρίου 2025, ο δικαστής επέβαλε στον Τραμπ μια ποινή χωρίς κυρώσεις, γνωστή ως "απόλυτη απαλλαγή" (unconditional discharge), δηλώνοντας ότι οι τιμωρητικές απαιτήσεις θα παρενέβαιναν στην προεδρική ασυλία. Παρόλα αυτά, ο Τραμπ συνεχίζει τις προσπάθειες να ανατρέψει την καταδίκη αυτή στα εφετεία, επικαλούμενος την απόφαση του Ανωτάτου Δικαστηρίου για την προεδρική ασυλία.

## Σχέση με τον Τζέφρι Έπσταϊν
Ο Τραμπ διατηρούσε φιλία 15 ετών με τον καταδικασμένο δράστη σεξουαλικών εγκλημάτων Τζέφρι Έπσταϊν. Άτομα που τους γνώριζαν εκείνη την εποχή ανέφεραν ότι συχνά «φλέρταραν» και ανταγωνίζονταν για γυναίκες. Η πίεση της κοινής γνώμης και των Μέσων Ενημέρωσης κλιμακώθηκε το 2025, όταν η κυβέρνησή του δεν δημοσιοποίησε τα Αρχεία Έπσταϊν, παρά την υπόσχεση του Τραμπ κατά τη διάρκεια της προεκλογικής εκστρατείας του 2024. Ορισμένα από τα αρχεία δημοσιεύθηκαν τον Δεκέμβριο του 2025, τα περισσότερα όμως με εκτεταμένες διαγραφές κειμένου (redactions).

Περίπου τρία εκατομμύρια επιπλέον σελίδες που δημοσιεύθηκαν το 2026 περιλάμβαναν περίπου 38.000 αναφορές στον Τραμπ, τη σύζυγό του, το Μαρ-α-Λάγκο και άλλους όρους σχετικούς με αυτόν. Ωστόσο, ο βουλευτής Τζέιμι Ράσκιν ισχυρίστηκε τον Φεβρουάριο του 2026 ότι το όνομα του Τραμπ εμφανίζεται πάνω από ένα εκατομμύριο φορές στα μη διαγραμμένα αρχεία, κατηγορώντας την κυβέρνηση για συγκάλυψη μέσω των διαγραφών. Οι αναφορές στον Τραμπ περιλάμβαναν «σκανδαλώδεις πληροφορίες» και μη επιβεβαιωμένες καταθέσεις μαρτύρων που συγκεντρώθηκαν σε διάστημα αρκετών δεκαετιών. Τον Μάρτιο του 2026, το Υπουργείο Δικαιοσύνης δημοσίευσε συμπληρωματικά αρχεία που περιείχαν λεπτομέρειες από συνεντεύξεις του FBI με μια γυναίκα που ισχυρίστηκε ότι ο Τραμπ την κακοποίησε σεξουαλικά τη δεκαετία του 1980, όταν ήταν ανήλικη· οι ισχυρισμοί αυτοί παραμένουν ανεπιβεβαίωτοι και ο Τραμπ έχει αρνηθεί κάθε αδικοπραγία.

## Ακαδημαϊκές κατατάξεις
Μετά την πρώτη θητεία του Τραμπ, οι ιστορικοί κατέταξαν τον Τραμπ ως τον τέταρτο χειρότερο πρόεδρο στην έρευνα του C-SPAN για το 2021 μεταξύ προεδρικών ιστορικών. Έλαβε τη χαμηλότερη βαθμολογία στις κατηγορίες ηγετικών χαρακτηριστικών για την ηθική αυθεντία και τις διοικητικές δεξιότητες. Η έρευνα του Ερευνητικό Ινστιτούτο του Κολλεγίου Σιένα για το 2022 τον κατέταξε ως τον τρίτο χειρότερο. Κατατάχθηκε κοντά στον πάτο σε όλες τις κατηγορίες, εκτός από την τύχη, την προθυμία ανάληψης κινδύνων και την κομματική ηγεσία, ενώ κατέλαβε την τελευταία θέση σε αρκετές κατηγορίες. Το 2018 και το 2024, η Αμερικανική Ένωση Πολιτικής Επιστήμης τον κατέταξε ως τον χειρότερο πρόεδρο.

## Συγγραφικό έργο
* The Art of the Deal (1987)
* Surviving at the Top (1990)
* The Art of Survival (1991)
* The Art of the Comeback (1997), co-written with Kate Bohner
* The America We Deserve (2000), with Dave Shiflett
* How to Get Rich (2004)
* The Way to the Top: The Best Business Advice I Ever Received (2004)
* Think Like a Billionaire: Everything You Need to Know About Success, Real Estate, and Life (2004)
* The Best Golf Advice I Ever Received (2005)
* How to Build a Fortune: Your Plan for Success From the World's Most Famous Businessman (2006)
* Why We Want You to be Rich: Two Men – One Message (2006), co-written with Robert Kiyosaki
* Think Big and Kick Ass in Business and Life (2007), co-written with Bill Zanker
* The Best Real Estate Advice I Ever Received: 100 Top Experts Share Their Strategies (2007)
* Trump 101: The Way to Success (2007)
* Never Give Up: How I Turned My Biggest Challenges into Success (2008)
* Think Like a Champion: An Informal Education in Business and Life (2009)
* Midas Touch: Why Some Entrepreneurs Get Rich – and Why Most Don't (2011), co-written with Robert T. Kiyosaki
* Time to Get Tough: Making America No. 1 Again (2011), co-written with Wynton Hall
* Crippled America: How to Make America Great Again (2015)
* Great Again: How to Fix Our Crippled America (2016)

## Δείτε επίσης
* Διαδηλώσεις και εισβολή στο Αμερικανικό Καπιτώλιο (2021)
* Προεδρική εκλογή των Ηνωμένων Πολιτειών 2016
* Προεδρική εκλογή των Ηνωμένων Πολιτειών 2020
* Προεδρική εκλογή των Ηνωμένων Πολιτειών 2024
* Προεδρία του Ντόναλντ Τραμπ
* Απόπειρα δολοφονίας του Ντόναλντ Τραμπ

## Παραπομπές


## Βιβλιογραφία

* 
* 
* 

## Εξωτερικοί σύνδεσμοι

* 
* 
* Επίσημος ιστότοπος του Ντόναλντ Τραμπ  
* To βιογραφικό του Ντόναλντ Τραμπ  
* Η διαδικτυακή βιβλιοθήκη του Ντόναλντ Τραμπ
* Η πλατφόρμα κοινωνικής δικτύωσης του Τραμπ
* The Trump Organization


Ντόναλντ
Κατηγορία:Ηγέτες εν ενεργεία
Κατηγορία:Πρόεδροι των ΗΠΑ
Κατηγορία:Πολιτικοί των ΗΠΑ
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Αμερικανοί πολιτικοί
Κατηγορία:Αμερικανοί γερμανικής καταγωγής
Κατηγορία:Αμερικανοί σκωτσέζικης καταγωγής
Κατηγορία:Αμερικανοί συγγραφείς
Κατηγορία:Αμερικανοί ξενοδόχοι
Κατηγορία:Αμερικανοί τηλεπαρουσιαστές
Κατηγορία:Αμερικανοί επιχειρηματίες

Κατηγορία:Αμερικανοί καταδικασμένοι για εγκλήματα